alexandrainst/scandi-wiki huggingface dataset:
Tom Wilhelmsens Opera- og Ballettpris

Tom Wilhelmsens Opera- og Ballettpris er en årlig pris fra skipsreder Tom Wilhelmsens stiftelse.

Prisen ble først delt ut i 2009, og utdelingen foretas ved åpning av Den Norske Opera & Balletts høstsesong. Prisen er for faglig videreutvikling for personer innen opera eller ballett i Norge, og som allerede har gjort en fremragende kunstnerisk eller administrativ innsats. Prisen er på 500 000 norske kroner, og kan tildeles en eller to personer.

Mottakere 
 2009: Maiko Nishino og Eli Kristin Hansveen 
 2010: Silas Henriksen
 2011: Marita Kvarving Sølvberg
 2012: Yngve Søberg og Eugenie Skilnand
 2013: Audun Iversen og Camilla Spidsøe Cohen
 2014: Yolander Correa
 2015: Ingeborg Gillebo 
 2016: Operaorkestret
 2017: Adrian Angelico
 2018: John Lidal og Alan Lucien Øyen
 2019: Grete Sofie Borud Nybakken
2020: Elisabeth Teige

Referanser 

Norske kulturpriser
Opera i Norge
Ballett
Bjarne Undheim (1905)

Bjarne Undheim (født 12. januar 1905 i Time, død 28. mai 1988) var stortingsrepresentant for Senterpartiet fra Rogaland i to perioder. Hans første periode var fra 1961 til 1965 og han ble gjenvalgt for den etterfølgende perioden fra 1965 til 1969.

Biografi 
Bjarne Undheim tok examen artium ved Voss landsgymnas i 1925. Han studerte deretter realfag ved Universitetet i Oslo og ble cand.real. i 1930. Da hadde han allerede tatt pedagogisk seminar og var klar til å begynne som lektor ved Rogaland landsgymnas på Bryne. Der ble han hele yrkeslivet, fra 1947 som rektor, til han ble pensjonist i 1972. I 1974 fikk han Kongens fortjenstmedalje i gull. 

Fra 1955 til 1959 var han ordfører i Time kommune, hvor han ble innvalgt i kommunestyret allerede i 1945 og fikk plass i formannskapet.  Han ble innvalgt på Stortinget i 1961 og gjenvalgt i 1965. Også i denne perioden var han medlem av kommunestyre og formannskap i hjemmekommunen. I sin første stortingsperiode var han varamedlem til Stortingets delegasjon til Europarådets parlamentariske forsamling, men fra 1965 til 1970 var han medlem av delegasjonen.

Bjarne Undheim var sterkt engasjert i idrettsaktivitet både i hjemmekommunen og i Rogaland fylke. Han var formann i Bryne Idrettslag fra 1939 til 1948 og ble i 1947 æresmedlem i laget. I 1953 ble han formann i utvalget for idrettsanlegg i Rogaland, et verv han hadde til 1964. 

Han var også engasjert i Norsk Lektorlag og var formann i Rogaland Mållag fra 1953 til 1955.

Eksterne lenker 
 

Norske pedagoger
Norske idrettsledere
Nynorskforkjempere
Stortingsrepresentanter for Rogaland
Stortingsrepresentanter 1961–1965
Stortingsrepresentanter 1965–1969
Stortingsrepresentanter fra Sp
Sp-ordførere i Rogaland
Ordførere i Time
Personer fra Time kommune
Sarah Huffman

Sarah Huffman (født 5. mars 1984) er en amerikansk kvinnelig fotballspiller. Hun spiller for Washington Freedom i WPS.

Huffmans aktive karriere begynte, som flere andre amerikanske kvinnelige fotballspillere, med spill for universitetslaget Virginia Cavaliers ved University of Virginia. Etter hvert fikk hun også spille på reservelaget til W-League-laget til Washington Freedom, men det var først da hun fikk spilt andre halvdel av 2008-sesongen av Toppserien for Røa at hennes karriere tok av.

Huffman kom over til den andre halvdelen etter den svært lange OL-pausen som hadde stykket opp Toppserien i to måneder. Hennes første kamp var mot Larvik i Larvik, der hun kom inn for Trine Nordgård Stensaas i kampens siste 28 minutter. Deretter spilte hun fra start flere ganger, og tok over rollen Lise Meistad hadde gestaltet tidligere, som venstre ving. Allerede i sin andre kamp scoret Huffman, da hun satte inn 2-0 mot finske Honka Eespo. Huffman markerte seg som en storscorende spiss, og hun satte inn tilsammen fire mål på to kamper mot Kolbotn, der den ene var semifinalen i cupen. Huffman spilte en viktig rolle i at Røa så solid sikret seriegullet det året. Hun spilte også cupfinalen for Røa. Hun ble stygt taklet i første omgang, og spilte ikke opp mot sitt beste til hun ble byttet ut etter 79 minutter. Likevel var hun blant de store profilene i Røas høstsesong.

Etter oppholdet i Røa ble Huffman tilbudt plass på det nyoppstartede profflaget til Washington Freedom, men en korsbåndskade satte henne ut i nesten hele 2009-sesongen. I 2010-sesongen har Huffman fått mye spilletid, men i løpet av lagets første 18 kamper, har hun bare scoret én gang.

Meritter 
 2008 – NM-gull og seriemester med Røa

Noter

Referanser

Eksterne lenker 
 
 Profil ved Washington Freedom (det står feilaktig at hun scoret 14 mål på 13 kamper)
 Saras profil på W-League-laget til Washington Freedom

Fotballspillere for Røa IL
Fødsler i 1984
Marija Savinova

Marija Savinova (født 13. august 1985) er en russisk mellomdistanseløper, som spesialiserer seg på 800 meter. Hun er regjerende russisk mester på 800 meter innendørs.

Karriere 
Savonivas første større internasjonale mesterskap var i mars 2008, ved VM i friidrett innendørs i Valencia. Her løp hun 800 meter, men ble slått ut i kvalifiseringen, med tiden 2.06,72. Hennes årsbeste dette året satte hun bare en måned før, i februar, med tiden 1.59,46.

Året etter deltok hun i flere stor mesterskap. I mars var det EM innendørs 2009 i Torino. Her vant hun EM-gull med tiden 1.58,10. I juli satte hun personlig årsbeste for hele 2009, med tiden 1.57,90 i et stevne i Moskva. Senere på sesongen kom hun på femteplass under VM i friidrett 2009 i Berlin i august, og en måned senere tok hun fjerdeplassen ved World Athletics Final-stevnet i Thessaloniki.

2010 ble en resultatmessig god sesong for Savoniva, med både VM- og EM-gull. Førs vant hun gull under VM i friidrett innendørs 2010 i Doha, deretter vant hun gull under EM i friidrett 2010 i Barcelona.

Referanser

Eksterne lenker 
 

Personer fra Tsjeljabinsk
Russiske mellomdistanseløpere
Olympiske mestere for Russland
Verdensmestere i friidrett for Russland
Europamestere i friidrett for Russland
Medaljevinnere under Sommer-OL 2012
Deltakere for Russland under Sommer-OL 2012
Friidrettsutøvere under Sommer-OL 2012
Deltakere for Russland under EM i friidrett 2010
Euphoria

For pop-sangen med samme navn, se Euphoria (sang)

Euphoria er det syvende studioalbumet fra det britiske hard rock-bandet Def Leppard, utgitt i 1999. På dette albumet returnerer bandet til det «typiske» Def Leppard-soundet, og det er produsert av Pete Woodroffe sammen med bandet. Albumet kom på 11.-plass på Billboard 200 i USA og på 11.-plass på UK Albums Chart i Storbritannia.

Bakgrunn

Bandet hentet inn Robert John «Mutt» Lange igjen, men kun i fire dager for å skrive låter. Tre av låtene på albumet, «It's Only Love», «All Night» og «Promises» er skrevet sammen med Lange. Han bidrar også med bakgrunnsvokal på de to sistnevnte sangene. En sang fra et av Vivian Campbells tidligere band Clock, «To Be Alive», er også med. Formel 1-mesteren Damon Hill, som er Rick Savages nabo, bidrar med en gitarsolo på sangen «Demolition Man».

Sporliste

«Demolition Man» – 3:24 (Collen, Campbell, Elliott)
«Promises» – 3:59 (Collen, Lange)
«Back in Your Face» – 3:20 (Elliott, Collen)
«Goodbye» – 3:36 (Savage)
«All Night» – 3:38 (Collen, Lange)
«Paper Sun» – 5:27 (Collen, Campbell, Elliott, Savage, Pete Woodroffe)
«It's Only Love» – 4:06 (Elliott, Lange, Savage, Campbell)
«21st Century Sha la la la Girl» – 4:06 (Collen, Elliott, Savage)
«To Be Alive» – 3:53 (Campbell, P. J. Smith)
«Disintegrate» – 2:51 (Collen)
«Guilty» – 3:47 (Collen, Savage, Elliott, Campbell, Woodroffe)
«Day After Day» – 4:36 (Collen, Elliott, Campbell)
«Kings of Obivion» – 4:18 (Elliott, Collen, Savage)

Personell
 Joe Elliott, vokal
 Phil Collen, gitar, bakgrunnsvokal
 Vivian Campbell, gitar, bakgrunnsvokal
 Rick Savage, bass, bakgrunnsvokal
 Rick Allen, trommer

Andre medvirkende
 Ciaran McGoldrick, Gary Sullivan, Ricky Warwick, «hey» og klapping på «Back in Your Face»
 Robert John «Mutt» Lange – bakgrunnsvokal på «Promises» og «All Night», gitar på «All Night»
 Damon Hill – gitarsolo på «Demolition Man»

Referanser

Eksterne lenker 
 

Def Leppard-album
Musikkalbum fra 1999

es:Euphoria#Música
Steve Clark (musiker)

Stephen Maynard «Steve» Clark (født 23. april 1960 i Sheffield i England, død 8. januar 1991 i London i England) var en britisk gitarist og låtskriver og medlem av hard rock-bandet Def Leppard fra 1978 til januar 1991 da han døde av en utilsiktet overdose av medisiner og alkohol.

Han fikk sin første gitar som 11-åring og lærte seg raskt å spille. Han spilte i et lokalt coverband da han i januar 1978 møtte Pete Willis og spurte om han kunne få være med i Willis' band Def Leppard. Etter en kort audition ble han medlem av bandet. Clark ble raskt en av bandets viktigste låtskrivere og var hovedmannen bak det særegne «Def Leppard-soundet». 

Han fikk på slutten av 1980-tallet så store problemer med alkoholisme at han og Def Leppard i 1990 ble enige om å ta en pause slik at Clark kunne komme seg på beina og bli kvitt sin rusavhengighet. Han ble 8. januar 1991 funnet død i sitt eget hjem, og obduksjonen viste at hans blod inneholdt kodein, Valium, morfin og store mengder alkohol. Den påfølgende etterforskningen konstaterte at dødsfallet sannsynligvis var utilsiktet og at det ikke fantes bevis for selvmord.

Diskografi

Med Def Leppard 
 1980 On Through the Night
 1981 High 'n' Dry
 1983 Pyromania
 1987 Hysteria
 1992 Adrenalize
 1993 Retro Active

Referanser

Eksterne lenker   
 
 

Engelske gitarister
Engelske låtskrivere
Personer fra Sheffield
Medlemmer av Rock and Roll Hall of Fame (gruppemedlem)
Demilitarisert sone (Vietnam)

Den demilitariserte sonen i Vietnam var en landstripe som gikk tvers igjennom Vietnam, og representerte både en buffersone og en grense mellom Nord-Vietnam og Sør-Vietnam. Denne demilitarisert sonen ble etablert som en følge av at Vietnam ble delt i to stater i 1954 etter Den første indokinesiske krig som følge av Genève-konferansen. Sonen ble etablert 21. juli 1954, og følger i hovedsak Ben Hai-elvens løp til grensen til Laos, 5 km på begge sider av elven var en del av sonen.

Under Vietnamkrigen markerte denne grensen mellom de to krigførende partene og ble formelt fjernet da landene ble forent etter krigen.

Under den nordvietnamesiske påskeoffensiven i 1972 ble sonen inntatt av de nordvietnamesiske styrkene, da to nordvietnamesiske divisjoner med rundt 30 000 soldater og mer enn 100 stridsvogner krysset sonen og hadde kontroll over området resten av krigen.

Eksterne lenker 
Travel Guide til den demilitariserte sonen
Washington Post med kart over den demilitariserte sonen

Vietnamkrigen
Landegrenser
Berdøla naturreservat

Berdøla naturreservat er et naturreservat i Sel kommune i Innlandet. Naturreservatet ligger vest for Sjoa ved Heidal, mellom Kvernbrusætrin og Høgsætrin setergrender, og strekker seg mot Kvernbrusflyi og Heidalsmuen. Det er en vel 7 km lang del av en dyp og trang sideelvekløft med en mosaikk av plantesamfunn og meget stor artsrikdom. Innslaget av fjellplanter er stort oppover kløften, og flere av dem er kalkkrevende. Området er voksested for flere sjeldne plantearter.

Kløften er tilgjengelig for småørretfiske ved bratt nedstigning fra Kvernbru.
 
Reservatet ble opprettet 9. juli 1993 for å bevare en sideelvekløft med en særdeles rik og variert flora.

Eksterne lenker 
 
 Forskrift om fredning av Berdøla naturreservat
 SNO Lom, oppsynsmyndighet for Berdøla naturreservat

Verneområder i Sel
Verneområder opprettet i 1993
Naturreservater i Innlandet
Lydoverfølsomhet

Lydoverfølsomhet er en samlebetegnelse som rommer hyperakusis og fonofobi (inkl misofoni).

Andre betegnelser på lydoverfølsomhet: lydømfintlighet, overfølsom for lyder, nedsatt lydtoleranse, lydskrekk, lydhating, lydirritasjon, lydintoleranse, lydfobi m.m.

Hyperakusis (i motsetning til fonofobi) er en overdreven sentral auditorisk signalforsterkning og er ikke direkte knyttet til den perifere hørsel.

Fonofobi (i motsetning til hyperakusis) er en betinget refleks, altså en psykologisk mekanisme lik edderkoppskrekk, flyskrekk o.l. Misofoni er også en betinget refleks, men har aversiv reaksjon i stedet for fobisk.

Majoriteten av de som har vært plaget en tid (typisk noen mndr), har grader av begge varianter (både fonofobi og hyperakusis).

Eksterne lenker
 tinnitustips.no
 Pawel Jastreboffs artikkel om misofoni (norsk oversettelse)

Sykdommer i øre og ørebensknute
Guido Gezelle

Guido Pieter Theodorus Josephus Gezelle (født 1. mai 1830 i Brugge, døde 27. november 1899 i Brugge) var en innflytelsesrik nederlandsk-språklig poet, forfatter og katolsk prest fra Belgia. 

Han ble født i Brugge, en by i den belgiske provinsen Vest-Flandern, hvor han også tilbragte mesteparten av livet.

Familie 
Guido Gezelle var sønn av Monica Devrieze og gartneren Pieter Jan Gezelle. Guido Gezelle var videre onkel til den berømte forfatteren Stijn Streuvels (Frank Lateur).

Teologisk virke 
Han ble ordinert som prest i 1854 og arbeidet som lærer og prest i Roeselare.

Forfattergjerning 
Guido Gezelle arbeidet med å utvikle et selvstendig flamsk språk som skulle være mer eller mindre uavhengig av det normerte nederlandske språket; sistnevnte hadde et mer «hollandsk» preg. Selv anvendte Gezelle i sine verker en språklig stil som var sterkt påvirket av den lokale vestflamske dialekten. Arbeidene hans var ofte inspirert av hans mystisistiske kjærlighet til Gud og skaperverket. Senere skulle hans diktning bli assosiert med den litterære impresjonismen, som hans verker blir ansett som en forløper til.

Gezelle virket også som oversetter av både poesi og prosatekster. I dag er hans oversettelse fra 1886 av Henry Wadsworth Longfellows dikt Song of Hiawatha den mest kjente. Så tidlig som i 1856 hadde han lest originalversjonen, som han hadde fattet stor interesse for både fordi han var fascinert av de amerikanske indianernes levesett, og fordi han likte hvordan diktet fremstilte de kristne misjonærene.

Ettermæle og æresbevisninger 
På grunn av hans språklige eminense holdes Guido Gezelle i dag for å være en av det nederlandske språkets fremste poeter. 

Hovedbelteasteroiden 1672 Gezelle er oppkalt etter ham.

Bibliografi 
 Kerkhofblommen (1858)
 Vlaemsche Dichtoefeningen (1858)
 Kleengedichtjes (1860)
 Gedichten, Gezangen en Gebeden (1862)
 Tijdkrans (1893)
 Rijmsnoer (1897)
 Laatste Verzen (1901)

Referanser 

Personer fra Brugge
Belgiske katolske prester
Belgiske forfattere
Tusten skiheiser

Tusten skiheiser er et alpinanlegg på fjellet Tussen i utkanten av Molde. Anlegget har tre T-krokheiser, i tillegg til én tallerkenheis, og femten nedfarter i forskjellige vanskelighetsgrader, hvorav én svart, tre rød, sju blå og tre grønne. Fire nedfarter på tilsammen 3000 meter er flombelyst, hvorav 2000 meter kan dekkes med kunstig snø.

Tusten var arena for utforkonkurransen i norgesmesterskapet i alpine grener i 1981.

Eksterne lenker 
Tusten skiheisers nettsted

Sport i Molde
Samferdsel i Molde
Idrettsanlegg i Møre og Romsdal
Alpinanlegg i Norge
Byggverk i Molde
Rockebandet Ændal

Rockebandet Ændal er et norsk metalband fra Arendal. Bandet ble startet i 2008, og består av medlemmer fra band som Stonegard, Bulk, Benea Reach og YTO Solreiser. Stilmessig spiller bandet en krysning mellom ulike sjangre, hovedsakelig metal med tungrock-elementer og norske tekster. Ikke bare er bandnavnet tatt fra Norges hardeste by, Arendal, men alle medlemmene er ekte 'Ændalitter' som ifølge dem selv er oppvokst på «trusler, vold og fyll».

Rockebandet Ændal har den uoffisielle norgesrekorden i å spille på Hovefestivalen flest ganger, da de var det eneste norske bandet som ble invitert til å spille der fire år på rad (2010-2014).

Bandet har også spilt på andre festivaler som Anal Festival (2009), Hovefestivalen (2010, 2012, 2013, 2014) Goat Rock (2012), Fjellparkfestivalen (2011) og Ikkjevel Festivalen (2014).

Bandet deltar på musikkalbumet Park CD-N med sporet «Trihondre», som pr august 2010 lå på fjerdeplass over mest spilte hardrock/metal-låter på NRK Urørt det året. Bandet ga ut sin første utgivelse, EP-en Knot - Skaddu ha dæ ei EP, i 2010.

Diskografi 
2009: Diverse Artister - Park CD-N 
2010: Rockebandet Ændal - Knot - Skaddu ha dæ ei EP (Urban Sound Records)
2014: Rockebandet Ændal - Hønnis, Bøllæx & Mæx Lunings (Urban Sound Records)
2019: Rockebandet Ændal - Måkeskvulp og Bølgeskrik (Neveregn)

Medlemmer 
Eirik Bengtson - Vokal 
Thomas Wang - Gitar
Håvard Gjerde - Bass
 Anwar Bitár - Slagverk

Eksterne lenker 
Rockebandet Ændal

Rockebandet Ændal på NRK Urørt
Rockebandet Ændal på Facebook

Musikk i Arendal
Norske heavy metal-band
Cao Văn Viên

Cao Văn Viên (født 21. desember 1921 i Vientiane i Laos, død 22. januar 2008 i  Annandale, Fairfax i Virginia) var en general i Sør-Vietnams hær under Vietnamkrigen hvor han i hovedsak var sjef for den sørvietnamesiske generalstaben. Han ble ansett som en av Nguyễn Cao Kỳs politiske allierte og fungerte i perioder som forsvarsminister da Kỳ var statsminister.

Videre ble han ansett som en av de dyktigste sørvietnamesiske militære lederne, og blir kalt en «nøkkelperson» og en av de viktigste vietnamesiske militære lederne under Vietnamkrigen. Han var sammen med Trần Thiện Khiêm de eneste firestjernes generalene i hele Sør-Vietnams historie.

Etter Vietnamkrigen emigrerte han til USA.

Bakgrunn 
Han ble født i Vientiane av vietnamesiske foreldre hvor faren drev med handel. Han reiste til Cochinkina da han hørte rykter om gullfunn i Mekongdeltaet og dro på gulljakt. Han sluttet seg til Hồ Chí Minh og kjempet i gerilja-krigen mot det franske kolonistyret, men brøt med Ho Chi Minh da han kom til at Ho Chi Minhs bevegelse var mer kommunistisk enn nasjonal og sluttet seg da til uavhengige kampgrupper mot franskmennene. Han ble tatt til fange av franskmennene, men løslatt og fikk begynne på universitetet i Saigon hvor han tok en bachelor-grad i fransk litteratur. Han gikk på universitetet sammen med Lâm Quang Thi som også senere ble general i Sør-Vietnams hær.

Han var i hele livet en troende og aktiv praktiserende buddhist.

Karriere 
Han arbeidet for en profesjonalisering av Sør-Vietnams hær, og blant annet nektet å slutte seg til statskuppet mot Diem til tross for at han ble truet med en karabin, og satt en stund fengslet før han igjen var i tjeneste.

Viên hadde en sentral rolle i forsvaret av Saigon under Tết-offensiven, men søkte etter 1970 om avskjed tre ganger da han var plaget av leddgikt. Først i aprildagene i 1975 ble søknaden innvilget, da han i tillegg kunne argumentere med at han ikke kunne tjenestegjøre under den kommende presidenten Dương Văn Minh, da han hadde vært sentral i kuppet i 1963, og hans assistent hadde truet ham med våpen.

Viên forlot derfor Vietnam to dager før Saigons fall og bosatte seg i Virginia.

Referanser

Eksterne lenker 
 CV
 Donna St. George: The Washington Post, 2. januar 2009

Personer fra Vietnamkrigen
Sørvietnamesiske generaler
Vietnamesiske politikere
Personer fra USA født i Vietnam
Legion of Merit
Periferifestivalen

Periferifestivalen var en musikkfestival på Glesvær i Sund kommune. Festivalen ble første gang arrangert i 2007.

Blant artistene som har opptrådt under Periferifestivalen er Morten Abel, Madrugada, Marit Larsen, Sondre Lerche og deLillos.

I 2015 ble det vedtatt å legge ned festivalen.

Referanser

Eksterne lenker
 Periferifestivalens hjemmeside

Sund kommune
Musikkfestivaler i Vestland
Repeterende arrangementer etablert i 2007
Opphør i 2015
Nguyễn Văn Toàn

Nguyễn Văn Toàn (født 6. oktober 1932 i Huế, død 19. oktober 2005) var en general i Sør-Vietnams hær under Vietnamkrigen.

Han ble uteksaminert fra militærakademi i Dalat i 1952.

Han hadde blant annet kommandoen over den sentrale frontavsnittet under den nordvietnamesiske påskeoffensiven i 1972 og et frontavsnitt under sluttkampene om Saigon i 1975.

Referanser

Eksterne lenker 
 Militær CV for Nguyễn Văn Toàn

Sørvietnamesiske generaler
Personer fra Hue
Angelina Engelsen

Angelina Engelsen (født 25. juni 1948 på Kapp) er en norsk billedhugger. Hun arbeider i tre, betong og bronse.

Angelina Engelsen er datter av treskjæreren Henning Engelsen og søster av billedhuggeren Elena Engelsen. Hun fikk sin utdannelse ved Statens Håndverks- og Kunstindustriskole, Treskjærerskolen i Oberammergau, Hochschule für Bildende Künste i Dresden og Statens kunstakademi under Per Palle Storm. 

Hun debuterte på Høstutstillingen i 1977, og med separatutstilling på Galleri Tanum i 1978.

Engelsen har hatt en rekke utsmykningsoppdrag og offentlige arbeider, blant andre prisen for Årets budeie, Oppland fylkeskommunes pris for forskning og utvikling, Sparre Olsen-prisen, priser til den årlige Hestegallaen, byste av dikteren Marie Wexelsen, byste av Rolf Bækkelund, minnesmerke over Bastian Haugland, utsmykning på Norsk Hestesenter, Raufoss eldresenter, Gran psykiatriske sykehus og Jørstadmoen militærleir. 

Angelina Engelsen utformer også prototyper for produksjon i treskjærerbedriften HENNING, som ble etablert av hennes far i 1947. Hun mottok Oppland fylkeskommunes kunstnerstipend i 2005.

Referanser

Eksterne lenker 
Angelina Engelsen
Galleri Svae

Norske billedhuggere
Fødsler i 1948
Alex Nimely

Alex Tchuimeni-Nimely (født 11. mai 1991) er en engelsk-liberisk fotballspiller. Han var spiller i Stabæk Fotball i noen få måneder i 2017.

Klubbkarriere 
Han begynte sin profesjonelle karriere som fotballspiller i klubbene Mighty Barrolle og Cotonsport Garoua. I desember 2007 gikk han på prøvespill med Manchester City. Under prøvespilte imponerte Nimely stort og den 16. januar 2008 signerte Nimely en fire-års kontrakt med Manchester City. Nimely hjalp umiddelbart City sitt juniorlag med å vinne FA Youth Cup i 2008. Etter å ha imponert på juniorlaget fikk Nimely muligheten på A-laget, og han gjorde sin debut som innbytter mot Burnley FC den 3. april 2010. Nimely ble sett på et stort talent, og klubben viste dette ved å signere en ny kontrakt med måneden etter debuten. Nimely spilte fra start under Manchester City kamp mot Juventus i UEFA Europa League 16. desember 2010, og kampen endte 1-1.  

17 september 2011 signerte Nimely en 3-måneders låneavtale med Football League Championship laget Middlesbrough. I januar 2012 signerte Nimely en ny låneavtale med Coventry City, og treneren Andy Thorn så på Nimely som et stort talent. I Januar 2013 signerte Nimely en låneavtale med Crystal Palace, og treneren Ian Holloway sa at han hadde beundret Nimely lenge.  

Etter tiden i City signerte Nimely en kontrakt med Port Vale i november i 2014. Nimely spilte der til mai 2015.  

I Januar 2016 dro Nimely med den rumenske klubben Poli Timisoara til Kypros, der de spilte en turnering mot lag fra blant annet Kypros og Russland. Etter å ha scoret 4 mål på 5 kamper i denne turneringen, signerte Nimely med laget i februar 2016. Etter å ha spilt 10 kamper for Poli Timisoara og scoret 3 mål, ble Nimely plukket opp av den rumenske storklubben Viitorul Constanta i juli 2016. Der ble Nimely en av lagets viktigste spillere og bidragsytere, og ble ansett som en av hovedgrunnene til at klubben per mars 2017 ledet den rumenske toppligaen.   

Før starten av den norske 2017-sesongen tegnet Nimely kontrakt med Stabæk Fotball. Allerede i slutten av juli 2017 ble imidlertid klubben og han enige om å avslutte ansettelsesforholdet med umiddelbar virkning.

Landslagskarriere 
Den 12. mai 2008 avviste Nimely en oppfordring fra det liberiske landslaget for å spille under 2010 VM-kvalifiseringen, og han erklærte til pressen at han valgte å spille for England, ettersom hans far var engelsk. Han ble tatt ut til Englands U-20 lag for 2009 U-20 VM. Han scoret sitt første mål i det siste gruppespillet under en landskamp mot Usbekistan.

Referanser

Eksterne lenker 
 

Engelske fotballspillere
Liberiske fotballspillere
Fotballspillere for Manchester City FC
Fotballspillere for Middlesbrough FC
Fotballspillere for Coventry City FC
Fotballspillere for Crystal Palace FC
Fotballspillere for FC Viitorul Constanța
Utenlandske fotballspillere i Norge
Personer fra Monrovia
Fødsler i 1991